Zbog globalnog zatopljavanja, sezona alergije na pelud trajat će duže
Sve više temperature i povišena razina ugljičnog dioksida potiču rast brojnog korova i alergenskih biljaka kao što je ambrozija
Ambrozija je jedna od najčešćih i i najalergenskijih vrsta korova. Vrlo brzo raste, pojavljuje se u proljeće, a može narasti do između jednog i pol do dva metra Preko 50 milijuna ljudi u Sjedinjenim Državama pati od alergija, a taj broj i dalje je u porastu. Nove znanstvane studije sugeriraju da su klimatske promjene barem djelomični krivac tome. Sve više temperature i povišena razina ugljičnog dioksida potiču rast brojnog korova i alergenskih biljaka kao što je ambrozija te produžuju sezonu patnje za one koji su osjetljivi na pelud. U istraživačkom centru američkog Ministarstva poljoprivrede pored Washingtona, biljni fiziolog Lewis Ziska kaže da se čini da korov – pod kojim se podrazumijevaju neželjene biljke – buja u današnjoj atmosferi, koja je zasićenija nego ikad ugljičnim dioksidom. Istraživanja u poljoprivredi pokazuju da, ukoliko se postojeći klimatski trend nastavi, oni koji pate od alergije morat će u godinama koje slijede izdržati duže i intenzivnije sezone s velikom koncentracijom peludi u zraku, dodaje Lewis Ziska: "Prosječna količina peludi koju bi proizvela jedna ambrozija za tadašnju koncentraciju ugljičnog dioksida, recimo, 1900. godine, iznosila je oko pet grama. Ako pogledate 1990. godinu, količina peludi za ondašnju koncentraciju ugljičnog dioksida iznosila je deset grama. Ako projicirate unaprijed, za nekih 50 godina, uz procijenjenu koncentraciju ugljičnog dioksida, očekuje se da bi ambrozija mogla stvarati 20 grama peludi." Lewis Ziska počeo je proučavati alergenski korov prije deset godina. On kaže da, što više peludi neki korov proizvodi, tim je veća potencijalna šteta po javno zdravstvo i poljoprivredu, jer – korov može ‘popiti’ vodu, ‘ukrasti’ hranjive sastojke iz tla te svjetlo komercijalnim žitaricama. Ziska kaže da je jedna od najčešćih i najalergenskijih vrsta korova biljka koja vrlo brzo raste - ambrozija. Ona je, kaže, vrlo rasprostranjen korov koji se pojavljuje u proljeće. Može narasti do između jednog i pol do dva metra. Doktor Darryl Zeldin znanstveni je istraživač i vršitelj dužnosti kliničkog direktora Nacionalnog instituta za znanost o ekološkom zdravlju u Sjevernoj Karolini. On kaže da su uobičajene proljetne alergije u posljednjih 10 do 15 godina postale sve učestalije. Pritom dodaje da će se, ako će u buduće biti više peludi u zraku, broj ljudi s alergijama – koji se sada procjenjuje na 50 milijuna ljudi – i dalje povećavati. Zeldin kaže da je astma usko povezana s alergijama, stoga većina astmatičara ima i alergije: "Procjenjuje se da alergije svake godine koštaju javnost između osam i deset milijardi dolara, i u direktnim i u indirektnim troškovima. I astma, kao jedan od glavnih problema, također košta milijarde dolara godišnje, ne samo u liječničkim posjetama, hospitalizacijama i posjetama hitnom odjelu." Doktor Zeldin kaže da postoje mnogi uzroci alergija te da su ljudi koji pate od alergija obično osjetljivi na više od samo jedne vrste korova. Njegovo posljednje istraživanje na tu temu otkrilo je da uzroci sklonosti alergijama mogu biti genetičke prirode ili potjecati iz okoline. Osim toga, postoje i dokazi veze između predispozicije za astmu i alergije te pretilosti i bolesti srca i krvnih žila. Među tisućama poznatih vrsta korova, za samo osam do deset se zna da uzrokuju alergije. Međutim, mnoge vrste korova postale su otporne na herbicide. To znači da će biti potrebno više novca za istraživanja na području zdravstva i poljoprivrede, uključujući i nove i sigurnije metode kontrole korova.